બાળક સાથે જે કાર્ય થાય તે હૃદયપૂર્વક થવું જોઈએ. શિક્ષકો અને માતાપિતાએ બાળકમાં વિવિધ પ્રકારે બાલચેતના પ્રગટાવી તેનામાં નીતિ-શિક્ષણ અને આંતરિક ગુણવત્તા સુધરે તેવા પ્રયત્નો કરવા જોઈએ. શિક્ષણ સતત ચાલતી પ્રક્રિયા છે. શિક્ષણમાં કેન્દ્રસ્થાને બાળક છે. તેના ઉપર માતા-પિતા કે શિક્ષકોએ બોજ નાખીને તેની સ્વતંત્રતા હણી લેવી જોઈએ નહીં. બાળકને લેસન, ટ્યુશન, રોકટોક દ્વારા મૂરઝાવી ન દો. તેને માનસિક રીતે ખીલવા દો. બાળકને શિક્ષણની શિક્ષા ન કરો. તેને મુક્તપણે વિકસવા દો. સામાજિકતા અને વ્યવહારથી દૂર ન રહે તે ખાસ ધ્યાન રાખો. પર્યાવરણમાંથી સતત શીખતું રહે તેવું માર્ગદર્શન આપતાં રહો. પ્રેરકબિંદુ : માતાનું હૃદય બાળકની પાઠશાળા છે. - બીચર